钦定古今图书集成/明伦汇编/官常典/第510卷 > 折克行
## 钦定古今图书集成/明伦汇编/官常典/第510卷 > 折克行

按《宋史折德扆传》：克行，字遵道，德扆曾孙，御卿孙，继
闵子也。初仕军府，无所知名。夏人寇环庆，种谔拒之，
诏河东出师为援，克行请往。谔使以兵三千护饷道，
战于葭芦川，先登，斩级四百，降户千，马畜万计。诸老
将瞿然曰：“真折太尉子也。”擢知府州。秦兵讨夏国，张
世矩将河外军民，克行与俱。廷议谓守臣难自行，诏
克行选兵隶世矩，克行抗章，愿率部落先驱，未报，即
委管钥而西。大酋咩保、吴良以万骑来蹑，克行为后
拒，度贼半度隘，纵击，大破之，杀咩保、吴良。师还，自劾，
释不问。王中正出塞，克行先拔宥州，每出必胜，夏人
畏之。益左厢兵，专以当折氏。太原孙览议城葭芦，诸
将论多不合。召克行问策，即顿兵吐浑河，约勒部伍，
为深入穷讨之状，敌疑不敢动。既讫役，又入津庆、龙
横川，斩级三千。诏河东进筑八砦，通道鄜延。延帅遣
秦希甫来共议，克行请两路并力，以远者为先，希甫
曰：“由近及远，法也。”克行曰：“不然。事有奇正，今乘士气
之锐，所利在速，故先远役以出其不意，若徐图之，士
心且怠矣。”希甫持不可，并上二议，卒用克行策。城成，
谍言寇至，军中皆戒严，克行止之曰：“彼自扰耳。”已而
果然。克行在边三十年，善抚士卒，战功最多，羌人呼
为折家父。官至秦州观察使，卒，赠武安军节度使。子
可大。